

Eger Ünnepe 2014

Kedves Civil Barátaink!

Küldjük az információkat a szeptember 20-án Eger Ünnepén bemutatkozó szervezeteknek:

**A térképen mellékelem** a megbeszélésen elfogadott **sátorbeosztást**, hogy mindenki tudja, hol lesz helye. A sátor számozások a színpadtól kezdődnek, páros és páratlan oldalra beosztva. A sátor számaitokat, amely a térképen van megjelölve, reggel a székek, asztalok átvételénél szintén megkapjátok. Mivel egy sátorban több egyesület is van, az első, aki jön a székekért, asztalokért azt is elviszi és kiakasztja a sátrukra, hogy ezzel is segítsük a látogatók eligazodását. A rendezvény zárásakor pedig ezt mindenki feltétlenül hozza vissza, hogy jövőre is használhassuk.

Akik **saját sátorral** jelentkeztek a rendezvényre, ők **szept. 19-én, pénteken már építhetik a sátrakat (16 órától örzik a sátrakat, mert délután már az Evat sátrak is fel lesznek építve)**

**vagy szombaton reggel 7.00- 9.00-ig óráig** lehet építeni.

**Szeptember 20-án,** szombaton reggel **7.00 órától lehet bepakolni** a sátrakba. A megadott rendszámú gépkocsival a Hadnagy út felől hajthatunk be. A behajtáshoz kérjük az **autó tulajdonosának nevét, az autó típusát, rendszámát** eljuttatni a következő e-mail címre: **vfarkasandi@gmail.com** Aki ezt nem teszi meg, nem hajthat be az Érsekkert területére. Délelőtt **8.30 órakor** a **helyszínt az autóval el kell hagyni,** parkolót biztosítani a nap folyamán nem tudunk

.

**Díszítsétek fel, rendezzétek be szépen, hangulatosan a sátrakat, logókat, feliratokat, leporellóitok, egyesületi táblákat hozzatok** (kinek mi van) Népszerűsítsétek szívvel-lélekkel szervezeteitek munkáját és úgy mutassátok be szolgáltatásaitokat, hogy a látogatók számára hasznos, érdekes, színvonalas legyen. Családotok, barátaitok, ismerőseitek körébe reklámozzátok a rendezvényt, hívjátok meg őket Eger Ünnepére.

 A szolgáltatásokat táblázatba rendeztük az elfogadott igények megjelölésével. **Reggel 7.00-8.30-ig az információs sátornál lehet elkérni** ez alapján a jelentkezési lapon igényelt **szék és asztal mennyiséget** a sátor berendezéséhez. **Az elvitt székek és asztalok számát és az esti hiánytalan visszaszolgáltatását , a vállalt program lebonyolításával kapcsolatos felelősségvállalást aláírással kell igazolni az átvételkor.**

 A rendezvény zárása után a sátrak kipakolást és a saját **sátrak lebontását, a műsor befejezése után lehet elkezdeni.** A vállalt szolgáltatás 17 óráig tart, addig ne hagyja senki üresen a sátrát.

**A rendezvény után az elvitt székeket és asztalokat, sátorszámokat az információs sátorhoz kell visszahozni és a hiánytalan leadást igazoltatni az átvevőkkel.**

A **figyelemfelkeltő civil sétához**, ami szombaton a Dobó térről indul **9.30-kor (a gyülekező 9 órától van a Dobó téren),** minden szervezettől neve feltüntetésével legalább **2 résztvevőt** szeretnénk kérni, akik csatlakoznak a sétához. A neveket banyasznegubaagi@gmail.com címre kérjük elküldeni. Az egyesület logóját, zászlaját, tábláját és a felvonulást színesítő egyesületi kellékeiteket hozzátok magatokkal, hogy még látványosabbá tegyük a sétát, amit közönségcsalogatónak, figyelemfelhívásnak szánunk.

A **szemét eltakarításhoz és a tiszta környezet biztosításhoz kérjük minden szervezet** legnagyobb odafigyelését és segítségét. A sátrakban **a szemét gyűjtésére erre külön szemetes zsákot hozzatok és a rendezvény végén a felgyülemlett szemetet mindenki a kihelyezett nagy szemétgyűjtő zsákokba dobja bele.** A saját érdekünk és kötelességünk, hogy mindenki rendben és tisztán hagyja ott a rendezvény helyszínét, nem maradhat utánunk semmilyen szemét, hogy még sokáig tudjuk élvezni ezt a kellemes és szép környezetet.

**Az idei rendezvényünk egyik szlogenje a család** a Család Nemzetközi Éve alkalmából, ezért sok program várja **gyermekes családokat. A másik mottónk** a belvárosi rehabilitáció kapcsán **„Megújul a Város”**. Erre is több program épül: interaktív városfelfedező túra a belvárosba, városismereti vetélkedő és az Egri Értéktárba eddig bekerült dolgok bemutatása. Kérünk benneteket, hogy ti is ezt a vonalat erősítsétek a családok számára vonzó programokkal és hívjátok el őket a versenyen való részvételre. A **„Generációk találkozója”** programhoz várjuk azok jelentkezését, akik régi eszközöket, egri fotókat, hagyományokat, történeteket őriznek és szívesen bemutatnák az ünnepen.

A **Civil Házban szeptember 12-től átvehetitek a** **programfüzetet. Annyit vigyetek, amennyit szét is tudtok osztani. Lesz kirakva Tourinformban és a Bartakovics Béla Közösségi Házban is.** Kérjük a szervezeteket, hogy a Civil Kerekasztal által kezdeményezett **felajánlásokat** a meghirdetett versenyek és vetélkedők díjazottai részére itt adjátok le a felajánló nevével ellátva.

Az információkat folyamatosan töltjük fel **az egerunnepe.hu** és az **,,Eger Civil Ünnepe”** facebook oldalra. A **facebook-on jelöljétek be**, ajánljátok ismerőseiteknek a rendezvényt és **népszerűsítsétek a honlapot is.** Tegyétek fel saját honlapotokra és akkor onnan is egy kattintással elérhetővé válik.

**A színpadi műsorral fellépőknek** küldöm a műsorbeosztást a programfüzetbe. A színpad az érsekkerti szökőkút előtt lesz felállítva, az öltöző sátor mellette.

**A műsor kezdés előtt legalább 10 perccel legyetek ott**.

Nagyon kérünk mindenkit, hogy ne legyen több a műsorkeret , mint, amit jeleztetek, mert akkor a másik csapattól vennénk el időt. Sokszor a kevesebb, több .

**Nagyon fontos kérés:** aki még nem tette meg, **küldje el a rövid, 3-4 mondatos bemutatkozást** a jamborildiko@gmail.com e-mail címre, mert különben nem tudunk bemutatni benneteket.

Minden szereplőtől kérjük, az Artisjus Szerzői Jogvédő felé fennálló jelentési kötelezettségünk miatt, **írja le pontosan az előadott mű  pontos címét, zene és szövegíróját!**  A népdalt éneklők esetében nincs ennek jelentősége. Ott csak jelölnünk kell, hogy népdal.

Mindenkit szeretettel várunk Eger Ünnepén! Addig is jó készülődést és a rendezvényen sok látogatót kívánunk. Köszönjük a nagy összefogást és a lelkesedést, amit a szervezetek részéről a munkánk során tapasztaltunk. Reméljük így lesz ez a jövőben is, mert együtt erősebbek vagyunk!

Üdvözlettel Eger Ünnepe szervezőbizottsága nevében:

Jakabné Jakab Katalin, Eger Ünnepe szervezőbizottság elnöke

Tel: 06-70-366-3778, E-mail: egridiab@gmail.com

**Egri Civil Ház,Eger,Bajcsy-Zs.u.9. Tel: 06-36-415-822, E-mail:civilhaz@eck.hu Honlap:eck.hu**

**Civilek Érted, Értünk!**